  Майя Бывальцева Удмуртилэн тӧроезлэсь ужзэ огдырлы быдэсъясь Александр Бречалов «Справедливая Россия» партилэн кивалтӥсеныз Сергей Мироновен пумиськылӥз. Со сярысь ивортэ улосвыл тӧролэн но кивалтэтлэн пресс-службазы. «Ми тӥляд партидылэн ёзчиез Фарид Юнусов кивалтэм улсын калыкен ӵош ужась группа кылдытӥм. Нырысетӥзэ кенешонэз ортчытӥмы ни. Повестка узыр. Ӵошен ужаломы но тазалыкез утён удысын оптимизациен герӟаськем югдурез ӵошен тупатомы. Вераны кулэ, со милям бадӟым алонъёсын ортчытэмын вал. Вань юанъёс юртъёсты тупатъян, тӥрлык басьтон ласянь. Ми тӥледыз партнёръёсын лыдъяськом», — вераз Александр Бречалов партилэн кивалтӥсеныз пумиськонын. Быръёнъёс сярысь вераськыса, Удмуртилэн тӧроезлэсь ужзэ огдырлы быдэсъясь пусйиз, со соосты зэмлыко ортчытон понна луэ шуыса. «Со адямиос, кинлэн вань пуштросо повесткаез, кин калыклэсь ужпумъёссэ-сэрттэ пертче, соос Кун Кенеше ортчыны кулэ», — пусйиз Александр Бречалов. Сергей Миронов верамъя, партилэн улосвыл ёзэтэзлэн азьветлӥсезлы ужась группаен кивалтыны оскемзы сое шумпоттӥз. «Мынам тодам нырысьсэ губернаторлэсь ужзэ быдэсъясь сыӵе тунсыко но ӧнерлыко пумкылъян кутэ», — вераз «эсэръёслэн» азьветлӥсьсы. Со Кунмуртъёслэсь эрикрадъёссэс утёнъя партилэн центрезлэн ужамез, калыклэн вазиськонъёсыз сярысь Александр Бречаловы ялан вералляны оскытӥз. Озьы ик соос Уваысь хоккеен шудонъя «Ягуар» командалы тренировкаос нуыны луонлыкъёс кылдытон сярысь вераськизы. Александр Бречаловлэн верамезъя, каргуртын йӧ площадка лэсьтон сярысь ужпум сэрттэмын-пертчемын луоз. Тегъёс: Политика Мерлык Ижкар Удмуртия СправедливаяРоссия АлександрБречалов  